Estratéjia Dezenvolvimentu Austrália - Timor-Leste ba
2009 - 2014

Indíse
1	Kontestu	3
1.1	Mukit no prestasaun servisu inadekuadu 	3
1.2	Dependénsia ba mina-rai	3
1.3	Pontu atu muda	4
1.4	Relasaun ho doadór hirak	4
2	Lisaun husi esperiénsia	5
3	Hala’o Programa	6
4	Programa nia foku	8
5	Parseiru hirak ba Programa 	10
6	Jestaun Programa nian	12
7	Jestaun ba risku	13
8	Iha 2014	14
9	Referénsia hirak	15

1	Kontestu
Estratéjia ne’e define oinsá mak Asisténsia Ofisiál ba Dezenvolvimentu nian (ODA) sei fó apoiu ba Governu no povu Timor-Leste hodi bele atinji Meta Dezenvolvimentu Miléniu (MDM).
1.1	Mukit no prestasaun servisu inadekuadu
Timor-Leste nudar rai ne’ebé sei ki’ak hela iha mundu, okupa 162o husi nasaun 182 ne’ebé tama iha Índise Dezenvolvimentu Umanu Nasaun Naklibur nian. Husi 2001 kiak aumenta tan: liu metade populasaun tomak mak moris iha liña pobreza nia okos ho USD 0,88 ba loron ida. Biar iha ona progresu konaba edukasaun primaria ho igualidade jéneru iha edukasaun,  MDM sei lakonsege alkansa iha 2015. 
Ema barak liu (75%) husi sira ne’ebé mak moris iha liña pobreza nia okos, hela iha área rurál. Agrikultura sei nafatin sai hanesan setór ne’ebé importante liu ba Timoroan sira no 80% husi ki’ak sira depende liu ba agrikultura ba sira nia sobrevivénsia.  Maibé agrikultura iha produtividade ki’ik no vulneravel ba alterasaun klimatérika. Inseguransa alimentár afeta umakain iha distritu balu kuase 80 %. 
Dala barak servisu sosiál hirak la to’o bá sira ne’ebé presiza teb-tebes, liuliu iha distritu balun alende Dili. Asesu ba kualidade servisu saúde nian sei uitoan liu rezulta ho taxa mortalidade maternál no neonatál ne’ebé aas.  Oportunidade ba empregu limitadu liu. Husi ema na’in 16.000 ne’ebé tama iha merkadu traballu tinan-tinan, taxa dezempregu ba juventude sei liu 40%. Feto sira reprezenta menus de metade husi mane iha forsa laborial. Taxa kresimentu populasaun sai nudar taxa ne’ebé aas liu iha mundu. Iha liña mediu kada feto ida iha oan bele to’o na’in 7 ka 8, no bainhira to’o 2015 iha espetasaun katak populasaun sei aumenta tan 36% kompara ho populasaun iha 2005. Taxa kresimentu ne’ebé aas aumenta presaun ba servisu sosiál no empregu, no difikulta redusaun taxa mortalidade maternál no infantil ne’ebé aas.   
1.2	Dependénsia ba mina-rai
Timor-Leste iha dependénsia boot ba rendimentu husi mina-rai no gás, 90% husi rendimentu nasional sei mai husi setór ne’e.  Maibé ho polítika longo prazu hodi harii Fundo Petrolífero fo ona protesaun ba rendimentu hirak ne’ebé hetan liuhusi estratéjia konservadora ho investimentu iha offshore. Resesaun globál halo mina-rai nia folin tun, no rezulta iha taxa rendimentu ne’ebé kiik kompara ho rendimentu ne’ebé tama iha 2008, maibe nasaun ne’e konsege manten kapital sufisiente atu jere rendimentu ne’ebé Governu hetan hodi sustenta nia kustus operasionais. Rekoperasaun preservada konaba presu komoditas hirak mos diak. 
Dezafiu polítika boot ba Governu mak oinsai atu jere fundu petrolífiku hirak ne’e  i tranforma rekursu hirak ne’e ba servisus ne’ebé fo benefisiu ba povu. Dezafiu seluk ba nasaun ne’ebé dependente ba mina-rai mak hanesan sétor privadu nao-petrolífiku ne’ebé fraku. Dutch-disease ka “pesti-Holandesa” fo efeitu ba saláriu ne’ebé aas. Politika ne’ebé ladun diak la fo vantazen ba negosiu nune’e halo Timor-Leste sai nudar nasaun ne’ebé hetan kategoria  164º husi nasaun 183  tuir relatóriu  foun liu husi Ease of Doing Business (Fasilidade halo Negósiu).
1.3	Pontu atu muda
Timor-Leste sei iha estadu pós konflitu ho frájil. Hahu ho independénsia iha 1999, konflitu ka inestabilidade mosu ho intervalu kuase tinan rua-dala-ida. Iha 1999 maisde 60% infraestrutura destruidu no rekursu umanu ho kapasidade administrativa barak liu fila hikas ba Indonézia. Hanesan rai seluseluk iha situasaun pós konflitu, Timor–Leste mós iha risku aas atu monu fali iha konflitu. 
Maski nune’e, hahú husi atake violentu  ba Prezidente no Primeiru Ministru iha 2008, Timor-Leste sei konsege manten estabilidade nafatin. Governu esforsa maka’as hodi rezolve kestaun balu ne’ebé mosu iha konflitu violentu 2006 nian. Tanba trasferénsia fundus ba IDPs no veteranu sira no tanba seguransa internasionál ne’ebé Austrália, Organizasaun Nasaun Naklibur Sira (ONNS)  no doadór sira seluk mak garante, Governu sai ona husi períodu estabilizasaun ba fali ‘kreximentu no dezenvolvimentu ba ema hotu’. 
Instituisaun sira husi governu komesa hetan forma ona. Maibé sei iha dezafiu boot hirak ne’ebé governu hasoru kona ba prosesu desentralizasaun ba funsaun balun husi governu sentral nian ba iha rejiaun sira. Esforsu barak liu tan sei presija halo hodi fortalese demokrasia parlamentár no promove akontabilidade ho responsabilidade Governu nian. Reforma hirak ne’e sei ajuda atu insentiva Governu atu kumpri nia kompromixu hodi alkansa meta MDM no bele fahe hanesan benefisiu ba nia sidadaun tomak.  
1.4	Relasaun ho doadór hirak
Doadór bilaterál no multilaterál 40 resin no ONG barbarak mós iha papél importante iha finansiamentu ba nesesidade dezenvolvimentu  maibe fó mos komplikasaun ba ajenda dezenvolvimentu Timor-Leste nian.  Iha rai ne’ebé iha dezafiu barak no parseiru dezenvolvimentu barak, koordenasaun diak entre doadór sira sai nudar buat ida ne’ebe importante. Nune’e sei ajuda atu asegura progresu iha prioridade nasional nune’e mos hodi garante katak asistensia dezenvolvimentu hirak sei la husik hela  obrigasaun finanseira todan ba Governu bainhira assistensia dezenvolvimentu hirak ne’e ramata. 
2	Lisaun husi esperiénsia 
Esperiénsia globál ne’ebé hetan husi servisu hamutuk ho estadu frajil hirak hanesan mos Timor-Leste hatudu pelumenus lisaun lima:
•	Doadór sira tenke foka ba knaar hodi harii relasaun diak entre estadu no ninia sidadaun sira.
•	Estadu frajil hirak labele akomoda reforma oioin iha tempu ida deit. Tanba ne’e mak ajenda reforma presija iha prioritizasaun, mudansa husi periodu ida ba seluk no mos tenke realistiku.  
•	Atu servisu efetivu iha Timor-Leste, doadór sira tenke komprende polítika ekonomia iha fatin ne’ebé sira servisu ba. Atu hadi’a buat ida sempre iha balun lakon no balun manan; maibe esesnsial liu mak ita tenke hatene didiak kona ba prosesu oin sa mak bele lori mudansa.  Kritikal tebes atu asegura katak asistensia dezenvolvimentu sei la aumenta tan tensaun ka dezvaloriza kapasidade nasionál ne’ebé iha.
•	Presija tempu atu bele harii kapasidade institusionál.  Dala barak, doadór sira haktuir modelu transformasaun ne’ebé simplistiku hanesan uza peritus internasional sira fila ba mai deit. Harii kapasidade prosesu ne’ebé naruk, rekere aprosimasaun oioin inklui balun ne’bé teknikal tebtebes. 
•	Lisaun ikus liu mak importánsia oin sa atu  atinji uluk saida mak bele. Governu tenke kuda uluk konfiansa populasaun nian nune’e mos tenke konfidenti katak doadór sira nia asistensia sei lori rezultadu diak. Ne’e signifika katak atividade  hirak ne’ebé hetan apoiu husi doadór sira tenke hatudu lalais, atinjimentu ne’ebé klaru no tenke hadi’a dunik kapasidade lokál. 
Análize ida ne’e fó implikasaun kona-ba oinsá mak atu hala’o programa, saida mak sei sai nudar foku no sé los mak atu hala’o servisu saida, hanesan buat hirak ne’ebé deskreve tuir mai ne’e. 

3	Hala’o programa
Austrália no Timor-Leste nia parseria bazeia ba prinsipiu respeitu mutual no akontabilidade. Governu Timor-Leste deklara klaru ona kona-ba ninia prioridade dezenvolvimentu hirak, nune’e mak liu husi estratéjia bilaterál ida ne’e, Austrália kompromete atu kontribui ba realizasaun prioridade dezenvolvimentu hirak ne’ebé iha.  
Iha tinan hirak tuir mai, sei iha oportunidade oioin,  wainhira estabilidade kontinua pervalese, ho Australia nia rekursu sei ajuda atu halakon sasatan hirak ba progresu.  Partikularmente, rekursu hirak ne’e bele ajuda hadi’a servisu saude no edukasaun nian atraves de fortalesimentu ba sistema hirak iha nivel kapitál no distritu. Sei ajuda promove kriasaun servisu liu husi impruvizaun ba produsaun agrikultura no infraestrutura. Bele mós hadi’a liu tan polísia nia kualidade. Bele harii kapasidade lokál atu nune’e bele fo oportunidade ba profisionál Timoroan sira atu bele enfrenta sira nia dezafiu rasik.   
Buat hirak ne’e sei bele akontese wainhira, programa Austrália nian sei halais  liu tan mudansa ne’ebé oras ne’e iha tiha ona,  liuliu hanesan: 

•	Prioridade klaru: Austrália no Timor-Leste sei konkorda kona-ba prioridade konjuta ne’ebé sei kesi sira nafatin ba oin. Ne’e dezafiu boot ida, tanba Austrália nian fleksibilidade no resepsaun iha faze pos-konflitu obriga Austrália fo atendimentu imediatu husi nia programa hirak ne’ebé kuaze iha area hotu-hotu. Iha akordu ida ne’e nia laran, Austrália sei hala’o knar importante hodi kordena parseiru dezenvolvimentu sira, halo analize no dialgu polítika. 

•	Foku ba rezultadu: Austrália no Timor-Leste sei foka liu ba rezultadu, liuliu iha distritu hirak. Desentralizasaun sei sai fatór ne’ebé importante atu fo prestasaun servisu ne’ebé diak liu iha distritu. Sei iha Estratéjia Implementasaun ida ne’ebé komplementa estratéjia ida ne’e, Austrália no Timor-Leste sei konkorda ho rezultadu antisipada husi asistensia Austrália nain no sei hala’o mos avaliasaun anual ba progresu ne’ebé iha. Alem de ne’e, sei presija mos atu halo monitorizasaun ba performa, inklui kopersaun ho Governu atu garante katak sei hamosu informasaun performa ne’ebé kredibel. 

•	Optimaliza kapasidade ONG: Komunidade ONG internasionál hirak uluk kedas involve ativamente hodi promove dezenvolvimentu iha Timor–Leste inklui mós servisu hamutuk ho sosiadade sivíl hodi implementa servisu iha nivel komunidade. Governu Australiánu kompromete  atu servisu diak liu tan ho sosiadade sivil, sei iha oportunidade boot ba ONG internasionál no nasionál hirak atu involve iha formulasaun polítika no implementasaun programa. Atu realiza objetivu hirak husi estratéjia ne’e, sei define ONG sira nia papél espesífiku iha prestasaun servisu saúde; iha fortalesementu akontabilidade sosial no mos iha redusaun violénsia hasoru feto. 

•	Dezenvolvimentu  inkluzivu liu: Timor-Leste nia dezafiu boot balun mosu tanba iha des-igualdade entre feto no mane. Tan ne’e Austrália nia asisténsia sei foka liu ba asuntu igualdade jéneru. Planu Asaun ba Jéneru  ne’ebé sei sai hanesan baze ba programa tomak sei adopta análize atualizada no identifika medida espesífikada hirak, inklui mós violénsia hasoru feto. Hanesan feto sira, ema ho dizabilidade mos la hetan benefisiu husi dezenvolvimentu Timor-Leste nian iha dekade ne’ebé liu ba. Sei iha atensaun kona-ba meius oioin oin sa asisténsia Austrália nian bele fasilita sira nia partisipasaun iha edukasaun, ekonomia no vida sosial nian. Protesaun sosiál ba ema ki’ak no ba grupu vulnerável seluk sei ajuda atu garante katak dezenvolvimentu fó duni benefísiu ba ema hotu. 

•	Komunikasaun di’ak liu: Akontabilidade mutual sei hadi’a liu tán liu husi komunikasaun diak entre parte interesadus husi Austrália no Timor-Leste, no kompromisu hodi hala’o avaliasaun regular ba servisu hirak no kopera ho sosiadade sivil hodi fo sira nia hanoin kona-ba kualidade no atendementu husi servisu governamentál hirak.   

4	Programa nia foku
Iha nasaun ne’ebé  nia populasaun barak mak sei ki’ak rabat rai, MDM nia progresu sei la la’o maka’as, doadór hirak dala-barak iha tendensia atu kobre sétor hotu-hotu. Maibé iha país ho kategoria pós konflitu no frajil, buat ida importante liu ne’ebé labele haluha mak labele halo liu ita nia kapasidade limitada hodi hamosu  ajenda ida ne’ebé ambisiozu liu. 
Ne’e signifika katak, iha períodu ida ne’ebé estratéjia ida ne’e kobre, Austrália sei hare fali nia esforsu hirak atu konsentra deit iha atividade balun ne’ebé sei fo rezultadu diak no lais.  Prioridade eskolidos ba estratéjia ida ne’e refleta desizaun kona-ba susesu ne’ebé posivel atu alkansa ho konsiderasaun kona-ba kontribuisaun signifikantes ne’ebé doadór seluk bele fo. 
Ba períodu 2009 to’o 2014, programa Austrália nian ba Timor-Leste, sei bazeia ba objetivu prinsipal haat husi Governu:  
1.	Fortalese prestasaun servisu báziku saúde nian no edukasaun, inklui foku liu ba saúde maternál no saúde labarik sira nian 
2.	Hasa’e oportunidade empregu liuhusi:
a.	Hasa’e agrikultura nia produtividade
b.	Hadi’a infraestrutura, inklui inisiativa ho mauns de obras pezadas
c.	Promove  edukasaun profesional
d.	Promove dezenvolvimentu setór privadu, inklui hasa’e  asesu ba mikro finansas
3.	Hadi’a akontabilidade, transparénsia no integridade governu nian
4.	Harii aliserse ba komunitaria ida ne’ebé seguru liu. 	
Tabela 1 identifika Austrália nia kontribuisaun ho mos rezultadu espesifiku hirak ne’ebé Governu Timor-Leste hakarak atinji tuir objetivu nasionál ida-idak. Klaru katak, Austrália mesak labele halo hodi atinji rezultado ho nivel aas hanesan ne’e. Tanba ne’e mak presija identifika didiak rezultadu ho nivel intermediaria ne’ebé koperasaun Austrália ho Timor-Leste sei responsabiliza (koluna 2). Tabela 1 mos  lista ezemplu kompromisu espesífiku hirak ne’ebé Austrália sei hala’o durante  periodu ne’ebé estratéjia ne’e kobre (koluna 3). Tabela ne’e sei aprezenta kompletamente iha  Estratéjia Implementasaun ne’ebe sei suplementa estratéjia ida ne’e.  
Kuadru 1:  Objetivu estratéjiku no rezultadu hirak
Prioridade hirak husi Timor-Leste 	Rezultadu ne’ebé Austrália no Timor-Leste Planea atu hetan
	
Rezultadu Alto –Nível	Rezultadu Intermédiu	Ezemplu ba kompromisu hirak 

Objetivu Nasionál 1: Progresu atu tuir MDM liu husi prestasaun servisu báziku saúde nian*	
Asesu di’ak liu no utilizasaun ba servisu saúde maternál (inan nian) no infantíl (labarik nian) no servisu saúde seksuál	•	Programa saúde maternu-infantíl hetan rekursus umanus, fasilidade sira no transporte barak liu 
•	Hadi’a nutrisaun, asesu ba bee no saneamentu no promosaun ba ijiene 
	•	45% husi ema ne’ebé hahoris hetan akompañamentu husi profisionál saúde ne’ebé iha kapasidade (husi 36%)
•	60% feto isin rua pelumenus hetan vizita hafoin hahoris husi profesional saúde (husi 35%)	

Objetivu Nasionál 2: Hasa’e oportunidade empregu*	
Halo promosaun ba emprega liuhusi dezenvolvimentu ba kapasidade hirak no promosaun ba setór privadu 	•	Aumenta kapasidade bázika hirak liuhusi formasaun ba feto no mane, liuliu iha área rurál hirak
•	Aumenta asesu ba servisu finanseiru 	•	Mane no feto na’in  70,000 hetan asesu ba servisu no oportunidade ba formasaun 
•	Mane no feto na’in  100,000 hetan asesu ba mikrofinansas 	
Hadi’a infraestrutura rurál	•	Hadi’a bee no saneamentu
•	Estrada ne’ebé di’ak liu
•	Harii oportunidade servisu liuhusi obras públikas ho servisu intensivu	•	Liu ema na’in 110,000 hetan asesu ba bee moos no saneamentu 
•	Manutensaun no reabilitasaun ba estrada rurál hirak 
•	Juventude barak liu iha área rurál hetan asesu ba servisu ba tempu badak hodi harii no halo manutensaun ba estrada hirak no ba infraestrutura rurál hirak seluk 	
Hadi’a seguransa alimentár liuhusi aumentu agrikultura nia produtividade 
	•	Aumentu distribuisaun ba fini ho produtividade aas 
•	Hadi’a armazenamentu ba produsaun alimentár 
•	Hadi’a produsaun animál 	•	75% husi uma kain rural sira uza fini oioin 
•	Família agrikultór barak liu uza teknolojia ne’ebé di’ak liu kona-ba rai produsaun 	

Objetivu Nasionál 3: Hadi’a akontabilidade, transparénsia no integridade Governu nian*	
•	Hasa’e kapasidade husi funsionáriu públiku sira no autoridade munisipál sira kona-ba jestaun finansas públikas no responsabilizasaun
•	Hadi’a transparénsia husi prosesu hirak iha governu no parlamentu	•	Hametin kapasidade husi Ministériu Finansas no ministériu selesionadu hirak seluk kona-ba jestaun no planeamentu finanseiru ne’ebé prudente, efetivu no akuntabel 
•	Hametin regulamentasaun husi rekrutamentu, saláriu no kondisaun hirak husi  administrasaun públika 	•	Preparasaun no ezekusaun orsamentál ne’ebé di’ak liu 
•	Orsamentu tuir prioridade hirak ba dezenvolvimentu nasionál 
•	Mekanizmu koordenasaun ba ajuda ne’ebé efetivu 
•	Funsaun hirak husi tezouru no aprovizionamentu hala’o ho efikásia no transparénsia	

Objetivu Nasionál 4: Harii aliserse ba komunitaria ida ne’ebé seguru liu*	
Harii polísia ne’ebé efetivu no responsavel liu	Harii valór no komportamentu institusionál no estrutura governasaun ne’ebé sai baze ba servisu polísia ne’ebé profisionál 	•	Prosesu hola desizaun ne’ebé transparente liu no tuir estrutura hirak husi governasaun 
•	Konfiansa públika ne’ebé aas liu iha kultura polísia ne’ebé profisionál 	

* Objetivu Nasionál hirak ne’e bazeia ba Deklarasaun ba Prioridade Nasionál hirak iha Timor-Leste ba tinan 2009 
Nota: Iha Estratéjia Hala’o Programa sei hakerek objetivu no rezultadu tomak.
5	Parseiru hirak ba programa 
Estratéjia ne’e sei fó estrutura ba ODA hotu ne’ebé mai husi Governu Austrália. Atu  lori rezultadu no implementa komprimisu sira ne’ebé halo ona , programa asistensia Austrália nian, sei kontinua servisu hamutuk ho organizasaun hirak husi Austrália inklui estadu no governu rejionál hirak, setór privadu, ONG no grupu amizadade balun.  Órgaun hirak ne’e iha história naruk no importante kona-ba servisu hamutuk ho Timor–Leste no fó kontribuisaun la’os de’it ba dezenvolvimentu maibé mós ba relasaun metin entre Austrália no Timor-Leste.

Kaixa 1: Mekanizmu hirak ne’ebé fleksivel
Estadu, governu lokál  no universidade Australianu hirak ne’ebé hakarak sai parseiru ho  Governu Timor-Leste nia departementu balun, sira bele aplika ba fundu ne’ebé iha Public Sector Linkages Program (Programa Ligasaun ba Setór Públiku )(PSLP).  PSLP sei fó prioridade deit ba proposta hirak ne’ebé iha indikasaun katak Governu Timor-Leste iha kumprimisu atu finansia proporsaun balun husi orsamentu total ba projetu. 

Organizasaun Austrália no organizasaun Timoroan hirak  ne’ebé hakarak harii parseria ho ONG husi Timor-Leste bele hatama sira nia pedidu ba finansiamentu liu husi East Timor Community Assistance Scheme (Eskema ba Assisténsia Komunitária iha Timor -Leste (ETCAS). ETCAS sei fó dalan ba grupu komunitáriu hirak hodi servisu kona-ba prioridade hirak ne’ebé komunidade mak identifika.

Ita bele hetan informasaun kona-ba mekanizmu hirak ne’e iha:  http://www.ausaid.gov.au/country/country.cfm?CountryID=911&Region=EastAsia

Maski ho foku ne’ebé diak no esplisitu liu, programa ne’e sei mantein nafatin kapasidade atu suporta inisiativa balun ne’ebé la tama iha definisaun ne’e. Nune’e bele fo dalan ba organizasaun hirak iha Austrália, ne’ebé iha interese atu servisu ba Timor-Leste hodi bele kompete atu hetan fundus ba sira-nia atividade. Meius ida ne’e fo konsiderasaun ba esperiensia involvementu governu lokál no estatál Austrálianu, ONG no grupu komunitáriu hirak ho povu Timorense.  Apoiu ne’e sei fó liuhusi fundu fleksivel, transparente no kompetitivu (Kaixa1). Finansiamentu ba programa hirak ne’e ho limita deit to’o 10% husi montante total orsamentu programa nian. 

Austrália suporta parseria internasionál lubuk ida ho ajénsia dezenvolvimentu bilaterál no multilateral ne’ebé servisu iha Timor–Leste. Austrália finansia diretamente programa balu husi nia parseiru hirak hanesan ajénsia husi Organizasaun Nasaun Naklibur Sira, Banku Mundiál  no Banku Dezenvolvimentu Áziatiku. Akordu multilaterál hirak ne’e, hanesan akordu formál ho Portugál, Brazíl no Alemaña nomos akordu informál selseluk, ne’ebé mensiona klaru kona-ba Timor-Leste nia prioridade, fó dalan ba Austrália hodi bele koordena di’ak liu tan no armoniza ninia asistensia no esforsu konaba diálogu polítika.  
Liuhusi servisu ho doadór multilaterál no bilaterál oioin, Austrália sei la fo todan ba Governu Timor-Leste entermus administrativa no finansia rasik péritus ho kualidade teknik aas sira. Iha períodu estratéjia ida ne’e nia laran, sei promove parseria ho Banku Mundial iha area jestaun saúde no finansas públikas, ajénsia hirak husi Nasaun Naklibur iha area responsabilizasaun governamentál no Portugál kona-ba kapasitasaun ba polísia. 
	
6	Jestaun Programa nian
Iha periodu ne’ebé estratéjia ne’e kobre, ita hein katak asistensia dezenvolvimentu, ne’ebé AusAID no husi Polisia Federal Austrália jere, sei mantein nafatin ho nivel ida ne’ebé dadaun ne’e iha besik 120 milloens dólar Austrálianu anualmente. Iha periodu estratéjia ne’e nia laran iha alokasaun besik millaun 600 dólar Austrálianu.
Austrália no Timor-Leste kompromete atu alkansa rezultadu hirak bazeia ba prinsipiu  transparénsia no akontabilidade mutual. Kualidade ba fundu asistensia dezenvolvimentu Austrálianu sei reve anualmente hanesan komponenti ida husi Revizaun Anual ba Dezempeñu Programa nian. Rezultadu hirak ne’e sei publika. Revizaun hirak ne’e sai hanesan baze ba reuniaun  altu nivel anuál  entre Austrália no Timor-Leste hodi ko’alia kona-ba progresu ne’ebé halo hamutuk hodi atinji objetivu hirak ne’ebé iha. Sei iha mos revizaun medio praju konjunta ida ba estratéjia ne’e. 

7	Jestaun ba risku
Iha risku prinsipál tolu ne’ebé bele impede objetivu hirak husi estratéjia ne’e. 
•	Dahuluk mak wainhira nasaun tama fali ba situasaun instabilidade no konflitu nia laran. Esperiénsia internasionál sujere katak ida ne’e sei sai hanesan risku aas ida iha períodu estratéjia ida ne’e nia laran. Iha kauza potensial barak ne’ebé kontribui hodi hapara prosesu reformas no prestasaun servisu e nune’e bele hamosu disorden publiku.  Hahu husi mal gastu hirak to’o korupsaun no mos dezempeñu prestasaun servisu hirak  ne’ebé sei fraku nafatin bele hamosu mós disidensia popular.  Konflitu entre militár no polisia sira mós bele mosu bainhira abut husi problema hirak ne’ebé  iha la rezolve halo didiak. Mudansa estrutura governu lokal inklui mos desentralizasaun bele hamosu mos konflitu iha komunidade nia let. Programa asistensia Austrália nian sei jere risku hirak ne’e bainhira komprende didiak iha  kontestu ida  ne’ebé sira servisu ba.  Esforsu ida ne’e inklui mós oinsa halo análize regular kona-ba situasaun atual inklui mos situasaun konflitu. Programa ne’e sei kopera ho Governu  hodi halo prestasaun servisu ne’ebé tangível ba sidadaun sira iha distritu, sei fortalese profesionalizmu polísial no kria ábitu governasaun ne’ebé responsivu,  transparente no akontavel iha nivel hothotu, liliu ba instituisaun prinsipal balun deit. 

•	Risku daruak mak bainhira rendimentu Governu nian la uza halo didiak ka desizaun gastu hirak ne’e liu tiha ita nia beran. Hanesan ezemplu, sei iha redusaun signifikativu ba rezerva kapital bainhira iha violasaun regular konaba rendimentu sustentavel husi Fundo Petrolífero. Nune’e mos wainhira mina-rai nia folin monu iha tempu ne’ebé naruk bele redus liu tan rekursu ne’ebé disponivel ba Governu.  Impaktu boot liu mak wainhira mina-rai folin monu husi tempu médiu to’o tempu naruk.  Austrália nia apoiu iha prosesu orsamentu ba Ministeriu Finansas sei sai nudar dalan prinsipal atu bele jere risku ida ne’e. 
 
•	Risku ba dahikus mak doadór hirak la iha kapasidade ka la kohi aliña no koordena ho efetivu sira nia apoiu dezenvolvimentu ne’ebé iha, ka Governu Timor-Leste  la konsege mantein sira nia foku ba Planu Estratéjia Dezenvolvimentu Nasionál no Prioridade Nasionál. Rezultadu husi risku hirak ne’e sei bele  hadok rekursu hirak ne’ebé fo kontribuisaun atu hadi’a prestasaun servisu. Austrália sei hamenus risku ne’e hodi fo apoiu ba Governu nia funsaun koordenasaun ba asistensia dezenvolvimentu,  no involve ativamente iha koordenasaun no armonizasaun ba doadór sira, no apoia deit atividade hirak ne’ebé sai hanesan prioridade aas iha Planu Estratéjia Dezenvolvimentu Nasionál nian. 

8	Iha 2014
Estratéjia ne’e fosai oinsá Austrália sei asisti Timor-Leste iha tinan lima nia laran mai. La hanesan situasaun iha 2009 ne’ebé asistensia Governu Austrália nian quaze fo ba sétor hothotu, iha 2014 asistensia Austrália nian sei foka liu atu atinji objetivu haat ne’ebé identifika tiha ona. Hodi konsentra atu atinji objetivu haat ne’e, fo dalan ba Australia atu involve maka’as iha kordenasaun ba doadór, análize no diálogu polítika no sei ajuda Governu hodi atinji rezultadu ne’ebé diak.   
Iha 2014 Timoroan sira sei hetan prestasaun servisu saúde ne’ebé di’ak liu, no taxa mortalidade maternál ne’ebé ki’ik. Populasaun barak liu mak sei hetan asesu ba bee mos no saneamentu. Joven barak liu sei hetan servisu. No produtividade iha agrikultura no empreza privadu sei sai boot liu tan. Iha 2014 nesesidade ba asesór internasionál ho folin ne’ebé aas sei menus no Governu iha kapasidade ona atu implementa rasik sira nia planu dezenvolvimentu ne’ebé iha. Liutan, buat diak hirak ne’ebé existe sei hatudu katak oinsa Austália nia asistensia dezenvolvimentu fo duni kontribuisaun ba rezultadu hirak ne’e.  
9	Referénsia hirak 
Iha peskiza no análize barak kona-ba Timor-Leste. Ba estratéjia ida ne’e ami uza fonte hirak ne’ebé tuir mai: 

•	Andrew Podger, Sue Ingram, Peter Heijkoop, Review of Public Sector Capacity in East Timor (2008)
•	AusAID, Timor-Leste Annual Program Performance Review (2007 no 2008)
•	AusAID, Country Situational Analysis (2009) (dokumentu internu)
•	AusAID Office of Development Effectiveness, A Balancing Act: Implementation of the Paris Declaration in Timor-Leste (2008)
•	Economist Intelligence Unit, Country Report East Timor (2009)
•	Guy Winship, Review of the Microfinance Sector in East Timor (2008)
•	Kaye Schofield, Review of Australian Assistance to Employment and Skills Development in East Timor (2008)
•	Oxfam Australia, Timor-Leste Food Security Baseline Survey Report (2008)
•	Paul Collier, Post Conflict Economic Recovery (2006)
•	Scanteam, Review of Development Cooperation in Timor Leste (2007)
•	Timor-Leste, National Priorities (2009)no dokumentu planeamentu no estratéjia seluk husi Governu Timor-Leste 
•	United Nations Development Programme, The Millennium Development Goals, Timor-Leste (2009)
•	World Bank, Doing Business, Country Profile for Timor-Leste (2010)
•	World Bank, Population Growth and its Implications in Timor-Leste (2008)
•	World Bank Group, The Global Financial Crisis and Implications for Developing Countries (2009)
•	World Bank Group and Asian Development Bank, Economic and Social Development Brief (2007)
•	World Bank and Timor-Leste Directorate of National Statistics, Timor-Leste: Poverty in a Young Nation (2008)